CELEX: 32020D0489
Language: da
Date: 2020-04-02 00:00:00
Title: Rådets afgørelse (FUSP) 2020/489 af 2. april 2020 om udnævnelse af Den Europæiske Unions særlige repræsentant for dialogen mellem Beograd og Pristina og for andre regionale spørgsmål vedrørende det vestlige Balkan

3.4.2020   
               
               
                  DA
               
               
                  Den Europæiske Unions Tidende
               
               
                  L 105/3
               
            
         RÅDETS AFGØRELSE (FUSP) 2020/489
         af 2. april 2020
         om udnævnelse af Den Europæiske Unions særlige repræsentant for dialogen mellem Beograd og Pristina og for andre regionale spørgsmål vedrørende det vestlige Balkan
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 31, stk. 2, og artikel 33,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Det er afgørende at intensivere Unionens engagement i normaliseringen af forbindelserne mellem Serbien og Kosovo (*1) og Unionens engagement i det vestlige Balkan.
                  
               
                     (2)
                  
                  
                     Der bør udnævnes en særlig repræsentant for Den Europæiske Union (EUSR) for dialogen mellem Beograd og Pristina og for andre regionale spørgsmål vedrørende det vestlige Balkan for en periode på 12 måneder.
                  
               
                     (3)
                  
                  
                     EUSR skal gennemføre mandatet under forhold, som muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —
                  
               VEDTAGET DENNE AFGØRELSE:
         
            Artikel 1
            Den Europæiske Unions særlige repræsentant
            Miroslav LAJČÁK udnævnes herved til Den Europæiske Unions særlige repræsentant (EUSR) for dialogen mellem Beograd og Pristina og for andre regionale spørgsmål vedrørende det vestlige Balkan fra den 2. april 2020 til den 31. marts 2021. Rådet kan beslutte, at EUSR's mandat skal afsluttes tidligere, på grundlag af en vurdering fra Den Udenrigs- og Sikkerhedspolitiske Komité (PSC) og efter forslag fra Unionens højtstående repræsentant for udenrigsanliggender og sikkerhedspolitik (HR).
         
         
            Artikel 2
            Politikmål
            EUSR's mandat baseres på følgende af Unionens politikmål for det vestlige Balkan og er i overensstemmelse med Unionens etablerede politikker:
            
                        a)
                     
                     
                        først og fremmest at opnå en omfattende normalisering af forbindelserne mellem Serbien og Kosovo, hvilket er afgørende for deres respektive vej mod EU
                     
                  
                        b)
                     
                     
                        at forbedre gode naboskabsforbindelser og også fremme forsoning
                     
                  
                        c)
                     
                     
                        at øge Unionens synlighed og effektivitet gennem offentligt diplomati
                     
                  
                        d)
                     
                     
                        at bidrage til, hvis det er relevant, at Unionens indsats i det vestlige Balkan fremtræder som en helhed og er sammenhængende og effektiv.
                     
                  
         
            Artikel 3
            Mandat
            For at nå politikmålene har EUSR mandat til
            
                        a)
                     
                     
                        for så vidt angår det centrale i mandatet på vegne af den højtstående repræsentant for dialogen mellem Beograd og Pristina i tæt samarbejde med medlemsstaterne at arbejde på en omfattende normalisering af forbindelserne mellem Serbien og Kosovo ved indgåelse af en juridisk bindende aftale, der omhandler alle udestående spørgsmål mellem parterne i henhold til international ret, og som bidrager til regional stabilitet, og at overvåge og efter behov bistå parterne i gennemførelsen af tidligere aftaler, der er indgået inden for rammerne af den EU-støttede dialog
                     
                  
                        b)
                     
                     
                        i tillæg hertil, hvis det er relevant, at arbejde på at forbedre gode naboskabsforbindelser og forsoning mellem partnerne på det vestlige Balkan og bidrage til at overvinde fortidens problemer
                     
                  
                        c)
                     
                     
                        at engagere sig aktivt i at øge Unionens effektivitet og synlighed i det vestlige Balkan gennem offentligt diplomati såvel som at formidle og fremme Unionens værdier og den bredere EU-dagsorden for regionen, hvis det er relevant, til fremme af en bredere forståelse af og støtte til spørgsmål vedrørende Unionen
                     
                  
                        d)
                     
                     
                        at arbejde på en koordineret og sammenhængende måde med alle Unionens bestræbelser og Unionens overordnede politikker vedrørende regionen, såvel som med Unionens delegationer, Unionens kontorer og især øvrige EUSR'er på det vestlige Balkan og holde tæt kontakt til medlemsstaterne
                     
                  
                        e)
                     
                     
                        at støtte HR's arbejde og Unionens aktiviteter i regionen.
                     
                  
         
            Artikel 4
            Gennemførelse af mandatet
            
               1.   EUSR har ansvaret for gennemførelsen af mandatet og handler med reference til HR.
            
            
               2.   PSC opretholder privilegerede forbindelser med EUSR og er EUSR's primære kontaktpunkt i forhold til Rådet. PSC giver inden for mandatets rammer EUSR strategisk vejledning og politiske retningslinjer, uden at dette berører HR's beføjelser.
            
            
               3.   EUSR arbejder i tæt koordinering og samarbejde med Tjenesten for EU's Optræden Udadtil (EU-Udenrigstjenesten) og dens relevante tjenestegrene.
            
         
         
            Artikel 5
            Finansiering
            
               1.   Det finansielle referencegrundlag til dækning af udgifterne i forbindelse med EUSR's mandat for perioden fra den 2. april 2020 til den 31. marts 2021 udgør 1 200 000 EUR.
            
            
               2.   Udgifterne forvaltes i overensstemmelse med de procedurer og regler, der gælder for Unionens almindelige budget.
            
            
               3.   Udgifterne forvaltes i henhold til en kontrakt mellem EUSR og Kommissionen. EUSR er ansvarlig over for Kommissionen for alle udgifter.
            
         
         
            Artikel 6
            Sammensætning af medarbejderstaben
            
               1.   EUSR er inden for rammerne af sit mandat og de tilsvarende finansielle midler, der stilles til rådighed, ansvarlig for at sammensætte en medarbejderstab. Medarbejderstaben skal have den ekspertise i specifikke politiske spørgsmål, som mandatet kræver. EUSR underretter straks og løbende Rådet og Kommissionen om sammensætningen af medarbejderstaben.
            
            
               2.   Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådant udstationeret personale afholdes af henholdsvis medlemsstaten, den pågældende EU-institution eller EU-Udenrigstjenesten (»den udsendende myndighed«). Eksperter, der udstationeres af medlemsstaterne ved EU-institutionerne eller ved EU-Udenrigstjenesten, kan også udstationeres ved EUSR. Internationale kontraktansatte skal være statsborgere i en medlemsstat.
            
            
               3.   Alt udstationeret personale forbliver under den udsendende myndigheds administrative myndighed og udfører sine opgaver og handler i EUSR's mandats interesse.
            
         
         
            Artikel 7
            Privilegier og immuniteter for EUSR og EUSR's medarbejderstab
            Nævnte privilegier, immuniteter og yderligere garantier, der vedrører EUSR og EUSR's medarbejderstab, og som er nødvendige for, at missionen kan opfyldes og afvikles uhindret, aftales med værtsparterne, alt efter hvad der er relevant. Medlemsstaterne og EU-Udenrigstjenesten yder enhver fornøden støtte med henblik herpå.
         
         
            Artikel 8
            Sikkerheden i forbindelse med EU's klassificerede informationer
            EUSR og medarbejderne i EUSR's stab overholder de sikkerhedsprincipper og minimumsstandarder, der er fastsat i Rådets afgørelse 2013/488/EU (1).
         
         
            Artikel 9
            Adgang til oplysninger og logistisk støtte
            
               1.   Medlemsstaterne, Kommissionen og Generalsekretariatet for Rådet sikrer, at EUSR får adgang til alle relevante oplysninger.
            
            
               2.   EU-delegationer og -kontorer eller medlemsstaterne eller begge, alt efter hvad der er relevant, yder logistisk støtte i regionen.
            
         
         
            Artikel 10
            Sikkerhed
            I overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af traktatens afsnit V, træffer EUSR i overensstemmelse med sit mandat og på grundlag af sikkerhedssituationen i ansvarsområdet alle med rimelighed gennemførlige forholdsregler med hensyn til sikkerheden for alt personale, der står under EUSR's direkte myndighed, navnlig ved at:
            
                        a)
                     
                     
                        udarbejde en specifik sikkerhedsplan på grundlag af rådgivning fra EU-Udenrigstjenesten, herunder specifikke fysiske, organisatoriske og proceduremæssige sikkerhedsforanstaltninger vedrørende styringen af sikre personalebevægelser til og inden for ansvarsområdet, samt styring af sikkerhedshændelser og en beredskabs- og evakueringsplan for missionen
                     
                  
                        b)
                     
                     
                        sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i ansvarsområdet
                     
                  
                        c)
                     
                     
                        sikre, at alle medarbejdere i EUSR's medarbejderstab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til ansvarsområdet på grundlag af de risikoratings, som EU-Udenrigstjenesten har opstillet for dette område
                     
                  
                        d)
                     
                     
                        sikre, at alle vedtagne henstillinger, der udarbejdes efter regelmæssige sikkerhedsvurderinger, gennemføres, og aflægge skriftlige rapporter til HR, Rådet og Kommissionen om deres gennemførelse og om andre sikkerhedsspørgsmål som led i statusrapporterne og rapporterne om gennemførelse af mandatet.
                     
                  
         
            Artikel 11
            Rapportering
            EUSR aflægger regelmæssigt rapport til HR og PSC. EUSR aflægger også rapport til Rådets arbejdsgrupper efter behov. Der udsendes regelmæssigt rapporter gennem Coreunettet. EUSR kan aflægge rapport til Rådet for Udenrigsanliggender. EUSR kan inddrages i underretningen af Europa-Parlamentet.
         
         
            Artikel 12
            Koordinering og sammenhæng
            
               1.   EUSR bidrager til, at Unionens indsats fremtræder som en helhed, er sammenhængende og effektiv og medvirker til at sikre, at alle Unionens instrumenter og medlemsstaternes aktioner sættes ind på en sammenhængende måde for at nå Unionens politikmål. Der bør, hvis det er relevant, tilstræbes et samarbejde med medlemsstaterne. EUSR's aktiviteter koordineres efter behov med de aktiviteter, som gennemføres af Kommissionen, EUSR for Bosnien-Hercegovina, EUSR for Kosovo og missionerne under den fælles sikkerheds- og forsvarspolitik (FSFP) i regionen, uden at dette berører de beføjelser, der er tillagt Kommissionen, EUSR-delegationschefen og EUSR-kontorchefen. EUSR sørger for regelmæssig briefing af medlemsstaternes missioner og EU-delegationerne og -kontorerne.
            
            
               2.   Under arbejdet på stedet holder EUSR tæt kontakt til cheferne for EU-delegationerne og -kontorerne i regionen og cheferne for medlemsstaternes missioner. De gør deres yderste for at bistå EUSR i gennemførelsen af mandatet. EUSR skal også holde forbindelse med andre internationale og regionale aktører på stedet.
            
         
         
            Artikel 13
            Revision
            Gennemførelsen af denne afgørelse og dens sammenhæng med andre bidrag fra Unionen til regionen tages løbende op til revision. EUSR forelægger HR, Rådet og Kommissionen en statusrapport senest den 30. september 2020 og en samlet rapport om gennemførelsen af mandatet senest den 31. januar 2021.
         
         
            Artikel 14
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 2. april 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (*1)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244 (1999) og ICJ's udtalelse om Kosovos uafhængighedserklæring.
         
            (1)  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).